X'jagħmlek agostinjan? Inħoss li dak li jagħmilni Agostinjan huwa il-mod kif ngħix il-ħajja tiegħi ta' kuljum fid-dawl tal-Kelma t'Alla manifestata fi ħdan komunitá li tħaddan stil ta' ħajja partikulari – il-fraternitá. Tiprova ta' kuljum tgħix din ir-rejalta, tikber fiha u timpenja ruhek fl-ħidma li l-istess ħajja ta' flimkien titlob minnek. Il-Kariżma agostinjana fid-dinja tal-lum Forsi l-lum aktar min qabel, li tgħix sejħa partikulari toffri sfida, anki jekk fir-rejalta ma hijiex xi ħaġa tant komplessa. Li tagħraf ssib lilek innifsek u tikber l-ewwel u qabel kollox bħala persuna, fil-ħajja ta' flimkien ma ħutek fil-komunita' u tesprimi dak li inti u li kbirt fih fil-ħidma u l-appostolat li twettaq, huma fl-opinjoni tiegħi l-pern tal-ħajja agostinjana. Min hu l-agostinjan għalik? L-Agostinjan hu l-bniedem li ta' kuljum bl-għajnuna t'Alla, qed jiskopri s-sabiħ tal-ħajja u s-sabiħ fil-qalb ta' l-aħwa li jgħix magħhom ħajtu, il-ħidma tiegħu u dak kollu li hu. U forsi din li minnha nfisha toffri sfida mhux żgħira…..imma l-ħajja mingħajr sfidi x'inhi? J'alla din l-sfida tal-ħajja nkomplu ngħixuha b'entużjażmu u kuraġġ. X'jagħmlek agostinjan? Ninsab fil-missjoni li l-Ordni agostinjan għandu ġewwa Kuba. Ngħix ma' sieħbi, agostinjan mill-Arġentina, ġewwa d-dar li għandna fil-qalba tal-belt antika, La Habana Vieja, naqdu poplu li jgħix f'kondizzjonijiet ta' ħajja materjali u spiritwali ferm diffiċli. Qiegħed hawn naħdem fi Knisja li qiegħda tagħmel kull ma tista', b'mezzi foqra, biex tibni l-personalita tal-kubani fuq valuri sodi mnebbħa mill-Evanġelju. Hija din ir-realta' li tagħmilni agostinjan. Ħallejt kollox u gejt hawn, filwaqt li stajt ngħix komdu f'post iehor, biex inkun kollni ta' Kristu ħalli bħalu u bħala ġebla ħajja tal-Knisja nissieħeb b'imħabba disinteressata u mingħhajr l-ebda kumpless ta' superjorita' fil-bini tal-bniedem il-ġdid imġedded fi Kristu ġewwa Kuba. Aħjar minn hekk ma narax, fis-sitwazzjoni preżenti, kif nista' nkun agostinjan. Il-Kariżma agostinjana fid-dinja tal-lum Kristu huwa l-qofol tal-Kariżma agostinjana. Waqqaf il-knisja biex tkompli l-missjoni tiegĦu fiż-żmien u l-istorja. Il-knisja ma hijiex blokk monolitiku, imma spazju fejn jimirħu diversi forom ta kif wieħed ir-reliġjuż jgħix il-vokazzjoni tieħu u din il-missjoni. Waħda minn dawn il-forom hija l-kariżma agostinjana. L-Agostinjan huwa msejjaħ sabiex jgħix il-komunjoni fil-komunità. Din hija l-kariżma agostijana li tibda titwettaq ġewwa l-istess komunità reliġjuża fejn jgħix l-agostinjan u tinfirex fid-diversi oqsma tal-ħajja umana u nisranija. L-umanità tal-lum hija umanità mfarrka u maqsuma, mibnija fuq il-firda mwellda mill-egoiżmu u mill- interessi personali u mimlija diskriminzzjoni, inġustizzji soċjali u faqar li joqtlu l-ġid komuni. Fl-istess ħin, hija umanità li tixtieq tkun tassew familja waħda, fejn ħadd ma jigi emarġinalizzat u fejn isaltnu l-verità, il-ġustizzja, is-solidarjetà u l-għaqda mibnija fuq il-vera mħabba. Liema hija Il-missjoni tal-kariżma agostinjana fid-dinja tal-lum jekk mhux li tiġġieled kontra dak kollu li qiegħed ifarrak u jifred l-umanità u taħdem biex jitwettqu l-valuri umani u evanġeliċii li jwelldu l-għaqda, il-komunjoni, il-verità, il-ġustizzja, is-solidarjetà u l-imħabba? Min hu l-agostinjan għalik? L-agostinjan huwa persuna fi proċess kontinwu ta maturita' umana, nisranija u reliġjuża. Magħġun fi Kristu u nnamrat mill-knisja u mill-istess bniedem, filwaqt li jinbena fis-sod permezz ta' ħajja spiritwali awtentika, iħares lejn il-ħajja b'ħarsa posittiva u realista fl-istess ħin, dejjem b'għajnejh miftuħa biex b'sens kritiku janalizza s-sitwazzjoni reali tal-eżistenza umana u fuq kollox ħalli b'qalb imkebbsa jaħdem bla waqfien għat-tiġdid tiegħu innifsu, tal-komunità eliġjuża li jgħix fiha, tal-knisja u tas-soċjetà.